BAFS ติดหวัดโควิด-19
จากกรณีไวรัสมรณะโควิด-19 แพร่ระบาดเขย่าขวัญคนทั่วโลก หลายคนมองว่า กลุ่มท่องเที่ยว สนามบิน สายการบิน  และโรงแรม ได้รับผลกระทบหนักจากจำนวนนักท่องเที่ยวที่หายไป...
25 ก.พ. 2563

สำนักข่าวรัชดา
จากกรณีไวรัสมรณะโควิด-19 แพร่ระบาดเขย่าขวัญคนทั่วโลก หลายคนมองว่า กลุ่มท่องเที่ยว สนามบิน สายการบิน  และโรงแรม ได้รับผลกระทบหนักจากจำนวนนักท่องเที่ยวที่หายไป…
กดดันให้ตั้งแต่ต้นปีที่ผ่านมาราคาหุ้นกลุ่มนี้ทิ้งดิ่งต่อเนื่อง ชนิดที่เรียกว่า หาจุดต่ำสุดไม่ได้…เสียศูนย์กันไปเลยทีเดียว
แต่ที่จริงมีหุ้นอีกตัวหนึ่งที่ได้รับผลกระทบไม่แพ้กัน นั่นคือ บริษัท บริการเชื้อเพลิงการบินกรุงเทพ จำกัด (มหาชน) หรือ BAFS 
ถ้าปตท.เป็นเจ้าตลาดปั๊มเติมน้ำมันรถยนต์… BAFS ก็เปรียบเป็นปั๊มเติมน้ำมันเครื่องบิน เนื่องจากเป็นผู้ให้บริการเติมน้ำมันอากาศยานและการขนส่งทางท่อเป็นหลัก โดยรายได้ส่วนใหญ่มาจากการให้บริการเติมน้ำมันที่สนามบินสุวรรณภูมิและสนามบินดอนเมือง
นั่นเท่ากับว่า เมื่อการเดินทางลดลง สายการบินลดเที่ยวบินลง ยอดขายน้ำมันของ BAFS ก็จะลดลงตามไปด้วย…
ยืนยันได้จากข้อมูลการท่องเที่ยวแห่งประเทศไทย หรือ ททท. ที่พบว่า ตั้งแต่ต้นปีมีนักท่องเที่ยวเข้าไทยแล้ว 5,074,120 คน ลดลง 18.78% โดยนักท่องเที่ยวจีนลดลงมากที่สุด 40.91% อยู่ที่ 1,068,448 คน
สอดคล้องกับจำนวนผู้โดยสารที่เดินทางผ่านสนามบินทั้ง 6 แห่ง ของบริษัท ท่าอากาศยานไทย จำกัด (มหาชน) หรือ AOT ที่ปรับตัวลงเช่นกัน โดยในเดือน ก.พ.นี้ มีผู้โดยสารเฉลี่ย 300,000 คนต่อวัน ลดลง 150,000 คนต่อวัน เมื่อเทียบกับช่วงเดือน ก.พ. 2562 ที่มีผู้โดยสารเฉลี่ย 450,000 คนต่อวัน
จึงไม่น่าแปลกใจที่เห็นราคาหุ้น BAFS รูดหนัก โดยรอบ 1 สัปดาห์ที่ผ่านมาราคาปรับลดลงไปแล้ว 11.43% และรอบ 1 เดือน ปรับลดลง 14.48%
เนื่องจากกังวลกันว่า งบไตรมาส 1/63 จะออกมาย่ำแย่…
BAFS จึงเป็นหุ้นอีกหนึ่งตัวที่ติดไวรัสโควิด-19 ซึ่งไม่รู้ว่าจะรักษาหายเมื่อไหร่..?
ที่ผ่านมาแม้ BAFS ไม่ได้โตโดดเด่นมากนัก…แต่การที่ยังรักษาอัตราการเติบโตในระดับทรงตัวอย่างต่อเนื่อง ก็ถือว่าไม่เลว…
โดยปี 2559 มีรายได้รวม 3,711 ล้านบาท กำไรสุทธิ 1,097 ล้านบาท ปี 2560 มีรายได้รวม 3,640 ล้านบาท กำไรสุทธิ 970 ล้านบาท ปี 2561 มีรายได้รวม 3,806 ล้านบาท กำไรสุทธิ 1,050 ล้านบาท
ส่วนปี 2562 จะทำผลงานได้ดีแค่ไหน…ภายในสัปดาห์นี้คงรู้กัน
เบื้องต้นถ้าดูจากงบงวด 9 เดือน ปี 2562 ที่โชว์รายได้รวม 2,937 ล้านบาท กำไรสุทธิ 779 ล้านบาท ก็พออนุมานได้ว่า ตัวเลขน่าจะไม่ขี้เหร่…
แต่ปี 2563 นี่สิที่น่ากังวล เพราะไม่รู้ว่า BAFS ต้องโดนกักกันโรคนานแค่ไหน..? หากวิกฤติไวรัสจบเร็ว ก็คงเห็น BAFS ฟื้นตัวในไตรมาส 2/2563 แต่หากยืดเยื้อ คงต้องนอนห้องไอซียูยาวไปตลอดปี 2563 แน่ ๆ
สถานการณ์น่าเป็นห่วงจริง ๆ …
แต่ถ้าไม่คิดอะไรมาก…มองว่าเป็นโอกาสเก็บของถูก เพื่อรับเงินปันผลที่มียีลด์สูง 5.43% ต่อปี ก็ไม่ว่ากัน..!!
…อิ อิ อิ…